Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 589/12/2202	Galanta, 25.6.2013
EEČ : 2-17-193-2013

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Galanta
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 2 000,00 € 
b.	Suma odovzdaná štátu na peňažnú pomoc obetiam trestnej činnosti: 300,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Odd.výkonu služby DI OR PZ Galanta pod spisovou značkou ORP-XXXXX.
dňa 07. 08. 2012 v čase o 06.40 h na ceste II/510 v km 24.100 ako vodič vozidla zn. Man, evidenčného čísla XXXXX, za ktorým bol zapojený náves zn. Goldhofer, evidenčného čísla XXXXX, vykonával jazdu zo smeru od obce XXXXX po ceste II/510 v smere do obce Veľké Úľany, pričom v uvedenom úseku v uvedenom km, po prejdení miernou ľavotočivou zákrutou do priameho rovného smeru jazdy hodlal predchádzať pred ním v totožnom smere jazdiaci neznámy osobný automobil, za ktorým bol zapojený príves, následne teda sa so súpravou stiahol do stredu vozovky, kde následkom toho, že sa plne nevenoval vedeniu vozidla ako ani nesledoval situáciu v cestnej premávke, nevšimol si po svojej pravej strane v tom čase pri pravom okraji vozovky jazdiaceho cyklistu XXXXX a ktorý teda jazdil z totožného smeru ako vodič v dôsledku čoho potom následne narazil so svojou pravou prednou stranou „ťahača“ do zadného kolesa cyklistu XXXXX, po čom tento bol aj s bicyklom odhodený do pravej prehĺbenej zatrávnenej priekopy pri ceste, kde aj zostal ležať a ktorý cyklista XXXXX následkom dopravnej nehody utrpel ťažké zranenie a to stav otras mozgu, tržnú ranu na hlave dĺžky 12 cm na rozhraní temennozáhlavovej vľavo, trieštivú impresívnu zlomeninu lebky v temennej oblasti vľavo s vpáčením fragmentov o 5-6 mm s malým množstvom voľného vzduchu v okolí, zlomeniny rebier, vpravo 9, vľavo 3-10, pohmoždenie pľúcneho tkaniva obojstranne, viac vľavo, voľný vzduch v pohrudničnej dutine vľavo a v medzihrudí, voľnú tekutinu – krv – v pohrudničnej dutine obojstranne a v medzihrudí, zlomeniny tiel stavcov Th3-Th9 CT diagnóza, zlomeninu priečneho výbežku stavca Th5 a traumatický šok, krvný výron v závese tenkého čreva i hrubého čreva, voľnú krv v dutine brušnej, kde práceneschopnosť ako aj doba liečenia od dňa 07. 08. 2012 ešte stále trvá, 

a uhradil škodu  XXXXX vo výške 2 000,- Eur nad rámec plnenia poisťovne dňa 18.06.2013 do rúk na mediačnom konaní na Okresnom súde v Galante

Odôvodnenie: 
Uznesením povereného príslušníka Okresného riaditeľstva PZ v Galante, Okresného dopravného inšpektorátu Galanta sp. zn.  ORP – XXXXX zo dňa 07.08.2012 bolo začaté trestné stíhanie a uznesením zo dňa 30.01.2013 bolo vznesené obvinenie XXXXX za prečin ublíženie na zdraví podľa ustanovenia § 157 ods. 1   Trestného zákona na tom skutkovom základe, ako je to uvedené vo výrokovej časti tohto uznesenia. 

Za prečin ublíženie na zdraví podľa § 157 ods. 1 Trestného zákona možno páchateľovi uložiť trest odňatia slobody na šesť mesiacov až na dva roky.

V predmetnej veci  sa teda  koná  o prečine, na  ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 ods. l Trestného poriadku.

Podľa ustanovenia § 220 ods. 1 v konaní o prečine,  na ktorý zákon ustanovuje trest odňatia slobody, ktorého horná  hranica neprevyšuje  päť  rokov,   môže prokurátor  so  súhlasom  obvineného a  poškodeného rozhodnúť o schválení zmieru a zastaviť trestné stíhanie, ak obvinený 
a/ vyhlási,  že spáchal  skutok, za   ktorý je  stíhaný a  nie sú odôvodnené pochybnosti o tom, že jeho vyhlásenie bolo vykonané  slobodne, vážne a určito,
b/ nahradil  škodu, pokiaľ  bola  činom  spôsobená, alebo  urobil iné  opatrenia na náhradu škody, alebo inak odstránil ujmu vzniknutú   trestným činom a
c/ zloží na účet  súdu a v prípravnom konaní  na účet prokuratúry  peňažnú  sumu  určenú   konkrétnemu  adresátovi  na  všeobecne  prospešné účely a táto peňažná  suma nie je zrejme neprimeraná  závažnosti spáchaného trestného činu,
a vzhľadom na  povahu a závažnosť spáchaného  činu, na mieru, akou bol trestným  činom dotknutý verejný  záujem, na osobu  obvineného a na jeho  osobné a majetkové  pomery považuje takýto spôsob rozhodnutia za dostačujúci.

Obvinený XXXXX a poškodený XXXXX vyslovili súhlas a zároveň uviedli, že zmier uzavreli dobrovoľne. Obvinený slobodne,  vážne a určito vyhlásil, že spáchal skutok, za ktorý je stíhaný. Svoj čin oľutoval, poškodenému sa ospravedlnil. Poškodenému nad rámec pnenia poisťovne vyplatil do rúk pred mediačnou úradníčkou Okresného súdu v Galante sumu 2 000,- Eur, čo potvrdil aj poškodený svojim písomným vyhlásením. 

Dňa 14.06.2013 obvinený XXXXX poštovou poukážkou zložil na účet Krajskej prokuratúry v Trnave  sumu vo výške 300,- Eur na verejnoprospešné účely. Celá táto suma patrí štátu na peňažnú pomoc obetiam trestnej činnosti. 

Vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného, ktorý doteraz nebol súdom trestaný a pre priestupok bol postihnutý len raz a na jeho osobné a majetkové pomery som dospela k záveru, že takýto spôsob rozhodnutia je dostačujúci. 

Preto som rozhodla tak, ako je to uvedené vo výrokovej časti tohto uznesenia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Jarmila Pastýriková
prokurátorka